**10/12/2013**

**Nr 2013/2**

**Norsk PENs Nyhetsbrev nr 2/2013**

**Vårens arrangementer på Litteraturhuset og andre steder**

Norsk PEN gjennomførte to vellykkede arrangementer i mai og juni.  "Women's Suffrage - women's voices" var knyttet opp til stemmerettsjubileet, ble arrangert i samarbeid med Høgskolen i Oslo og Akershus og samlet journalister, akademikere og forskere fra bl.a. Afghanistan, Tunisia, Tyrkia, Pakistan og Egypt.  Konferansen diskuterte de mange utfordringene som møter kvinnelige journalister, særlig i land som befinner seg i en overgangsfase mellom et autoritært styresett og et gryende demokrati.

        På Lillehammer deltok bl.a. styremedlemmene **Anders Heger**og **Soudabeh Alishahi**som panelister, leder **William Nygaard**som innleder og generalsekretær **Carl Morten Iversen**som møteleder på et seminar der man drøftet ytringsmuligheter for fribyforfattere. Øvrige panelister var leder for Norsk Forfattersentrum **Ingvild Herzog**, **Elisabeth Dyvik** fra ICORN, Lillehammers kultursjef **Øyvind Pedersen**og statssekretær **Kjersti Stenseng**fra Kulturdepartementet.

**Norsk PEN i Etiopia**

Generalsekretær Iversen og styremedlem Heger deltok i slutten av april på Etiopisk PENs andre kongress i Addis Abeba, sammen med den etiopiske forfatteren **Abera Lemma**som er bosatt i Norge.  Norsk PEN har bidratt til opprettelsen av Etiopisk PEN og vært støttesenter siden 2007.  Senteret er nå lovlig registrert i Etiopia og gjør et omfattende arbeid med språkopplæring i et land der man ikke snakker høyt om ytringsfrihet.  Under oppholdet ble det også arrangert et møte med styret i PEN-senteret og en representant for den norske ambassaden som har vært hjelpsom med å trykke rapporten fra senterets første kongress i 2011, noe de lovet å gjøre også i år. Norsk PEN arbeider også med tilrettelegging og finansiering av kurs i menneskerettigheter og ytringsfrihet for senterets styremedlemmer.  Dette arbeidet foregår i samarbeid med Sørafrikansk PEN og deres kontakter på universitetet i Johannesburg.

**10 år med afghansk PEN**

En delegasjon fra Norsk PEN (**Elisabeth Eide, William Nygaard**og **Ann-Magrit Austenå**) og Internationl PEN (**Eugene Schoulgin**) besøkte i mai Forfaternes Hus i Kabul og deltok på markeringen av husets og Afghansk PENs tiårsjubileum.  En artikkel fra jubileumsarrangementet ligger på våre hjemmesider.

**WiPC i Krakow**

Styremedlem og WiPC-leder **Trine Kleven**, styremedlem **Anders Heger**og generalsekretær **CM Iversen**deltok i mai på Writers in Prison-komiteens konferanse i Krakow, Polen.  Som i Brüssel for to år siden ble også denne konferansen arrangert i samarbeid med fribynettverket ICORN.  Både Heger og Iversen deltok i diverse panel og delegasjonen var aktivt med på møter og diskusjoner om blant annet ytringsfrihet på nettet og utvikling av fribyene i tillegg til å raportere fra Norsk PENs besøk i Etiopia og Afghanistan.

**Ny stilling som fribykoordinator**

For å styrke koordineringen av norske fribyer for forfulgte forfattere og for bedre å kunne gi råd og veiledning til de mange fribyforfatterne som etter hvert bor i Norge, har Norsk PEN etablert en egen koordinatorstilling for det norske nettverket.  Stillingen er ment som en service-stilling for byene og forfatterne, men vil også bidra til å gjøre ordningen med fribyer mer kjent i offentligheten, blant annet gjennom å følge opp prosjekter på initiativ fra forfattere og lokale koordinatorer.

        Styret i Norsk PEN har ansatt **Hege Newth Nouri**i stillingen som ny, nasjonal koordinator. Newth Nouri har utdannelse innenfor litteratur og skrivekunst og har en variert og omfattende bakgrunn som skribent, redaktør og prosjektleder for diverse litterære og ytringsfrihetsrelaterte prosjekter. Hun har blant annet arbeidet for Norsk Forum for Ytringsfrihet med sensurdatabasen "Beacon for Free Expression" og vært festivalsjef for Bjørnsonfestivalen i Molde, der hun også fungerte som fribykoordinator.  Hun kommer nå fra stillingen som generalsekretær i Norsk Bibliotekforening og vil tiltre i den nye stillingen i løpet av høsten.

**Burma og Kambodsja**

**Anders Heger**og **Carl Morten Iversen**deltok i juni på IFEX-konferanse og strategimøter i Phnom Penh, Kambodsja.  I forkant av konferansen deltok Heger på en «fact-finding mission» til Burma i samarbeid med Den Internasjonale Forleggerforeningen - IPA.  På konferansen i Phnom Penh lykkes det å få valgt inn PEN Internationals WiPC, representert ved leder **Marian Botsford Fraser**, i IFEX` råd.  I etterkant av konferansen deltok Fraser, Heger og Iversen på et forfattermøte i regi av PEN Kambodsja og talte bl.a. om forleggerbransjen i Norge, samt Norsk PEN og PEN Internationals arbeid for ytringsfrihet.  En rapport fra Burma-delegasjonen vil foreligge på våre hjemmesider senere i sommer.

**Hvem vervet flest?**

Vårens vervekonkurranse ble vunnet av forfatteren **Hilde Hagerup** som vervet fem nye medlemmer til Norsk PEN.  Premien er en middag for to i kafeen på Litteraturhuset.

**William Nygaard valgt til ny leder**

På årsmøtet i april ble **William Nygaard**valgt til ny leder i Norsk PEN etter **Anders Heger**som gikk av etter seks år som leder.  Nygaard har alltid vært en frittalende forsvarer for ytringsfriheten.  Han ble tildelt Fritt Ords pris i 1994 og Torgny Segerstedt-prisen i 1998. Han er utnevnt til ridder av 1. klasse av St. Olavs Orden. "Norsk PEN har som aktuelt mål å engasjere stadig flere og yngre mennesker i norsk, og ikke minst, internasjonalt ytringsfrihetsarbeid og stimulere interessen for de universelle menneskerettighetene", sa Nygaard etter valget.

**Nye medlemmer**

Forfatter og forlagsredaktør **Ragnfrid Trohaug**, forfatter og forlagsredaktør **Gerd Hammerstad**, forlagsredaktør **Gerd Johnsen**, oversetter **Sidsel Christensen**, professor i litteratur **Audun J. Mørch**, forfatter og journalist **Maria Amelie**, fagbokforfatter **Svein H. Gullbekk**, journalist **Maiken Horn Bolset**, forfatter **Håvard Syvertsen**, forfatter **Nils Henrik Smith**, forfatter **Kari Woxholt Sverdrup**, journalist **Håvard Strand**, forfatter**Gard Erik Sandbakken**,  skribent/professor **Ina Blom**, forfatter og scenekunstner **Demian Vitanza**, leder av litteraturfestivalen «Ord i Grenseland» **Wiggo Andersen**, **Vigdis Lian**, generalsekretær i Norsk Oversetterforening, forfatter **Bjørn Ingvaldsen**, forfatter **Linn T. Sunne**, forlagsredaktør **Evy Tillman Hegdal**, forfatter **Hans Petter Laberg**,  forfatter**Sigmund Løvåsen**, rådgiver/litteraturviter **Line Fallan Sørensen**, forlagsredaktør **Kjetil Jørve Strømme**, professor/forfatter **Johan Galtung**, journalist **Shahriar Shams**, journalist **Anne Synnøve Simensen**, forfatter **Christer Mjåset**, skuespiller/teatersjef **Ellen Horn**, journalist/forfatter **Fauzi Hakkak**, journalist og forfatter **Mehran Amirahmadi**, forfatter og billedkunstner **Anneli Klepp** og bibliotekar **Sidsel Hindal**.